钦定古今图书集成/理学汇编/经籍典/第078卷 > 朱子大全集 > 《与陈丞相书》
## 钦定古今图书集成/理学汇编/经籍典/第078卷 > 朱子大全集 > 《与陈丞相书》

窃闻侍祠之诏，至于再三，此盖圣主思见故老，有所
咨询，非独循常备礼之所为。而得林择之书，侧闻丞
相亦有行意，伏惟久去阙庭，不胜忠恋。且以向来尝
欲有言，因循未果，乃复有此机会，诚不可失。计程今
或已在道矣。敌中事不足言，今日之忧，正在精锐销
耎，惯习燕安，庙堂无经远之谋，近列无尽规之义，阿
“谀朋党，贤知伏藏，军政弄于刑臣，邦宪出于豪吏，民
穷兵怨，久不自聊，季孙之忧，恐不在于颛臾也。不审
尊意以为如何？”井伯书云：“廉夫有学《易》之意”，甚善。然
此书难读。今之说者，多是不得圣人本来作经立言
之意，而缘文生义，硬说道理。故虽说得行，而揆以人
情，终无意味。顷来盖常极意研索，亦仅得其一二，而
所未晓者尚多。窃意莫若且读《诗》《书》《论》《孟》之属，言近
指远，而切于学者日用功夫也。抑尝闻之元城刘忠
定公有言：“子弟宁可终岁不读书，而不可一日近小
人。”此言极有味。大抵诸郎为学，正当以得师为急，择
友为难耳。